SSI: Forsvarligt med gradvis åbning

Det aktuelle corona-smittetryk i Danmark er på et niveau, hvor det er forsvarligt at ophæve dele af restriktionerne. Det skrev Statens Serum Instiut, SSI, i en prognose i sidste uge. SSI påpeger fire ting, man skal være opmærksom på i den "ansvarlige, trinvise og kontrollerede" genåbning:

1. På grund af sygdommens natur - blandt andet tiden fra smitte til symptomer - vil der gå mindst 14 dage, før en eventuel stigning i smitten kan måles. Derfor bør der være cirka en måned mellem trinene i genåbningen.

2. Der skal tages hensyn til den konkrete belastning, som sundhedspersonalet oplever. Genåbningen bliver et langvarigt forløb, hvor der stilles store krav og konstant skal tages hensyn til arbejdsmiljø og smitterisiko.

3. Principper om at holde afstand, planlægge med hjemmearbejde, afholde møder virtuelt, opretholde god hygiejne og begrænse forsamlinger bør fastholdes under genåbningen.

4. Befolkningens adfærd og sygdomsforekomst bør løbende påvirke rækkefølgen af tiltag i genåbningen.